5 Bakreste ba mehleng ya baapostola ba ne ba kgodisehile hore sehlopha se busang se ne se tataiswa ke Jehova Modimo a sebedisa Moetapele wa bona Jesu. Ba ne ba kgodiswa keng? Ntlha ya pele, moya o halalelang o ne o thusa sehlopha se busang. (Joh. 16:13) Moya o halalelang o ile wa tshollelwa ho Bakreste bohle ba tlotsitsweng, empa haholoholo o ne o thusa baapostola le baholo ba bang ba Jerusalema ho phetha mosebetsi wa bona jwaloka balebedi. Ka mohlala, ka selemo sa 49 mehleng ya baapostola, moya o halalelang o ile wa tataisa sehlopha se busang ho etsa qeto e mabapi le lebollo. Diphutheho di ile tsa mamela tataiso ya bona mme ba “tswela pele ho tiiswa tumelong le ho eketseha ka palo letsatsi le letsatsi.” (Lik. 16:4, 5) Lengolo le neng le bua ka qeto eo le ile la bontsha hore sehlopha se busang se ne se bonahatsa ditholwana tsa moya tse akarelletsa lerato le tumelo.—Lik. 15:11, 25-29; Bagal. 5:22, 23.